สยามสหบริการซื้อหุ้นคืน 30 ล้านบาท
คณะกรรมการบริษัท สยามสหบริการ (SUSCO) มีมติให้บริษัทใช้เงินจำนวนไม่เกิน 30 ล้านบาท ในการซื้อหุ้นคืนจากตลาดหลักทรัพย์แห่งประเทศไทย เพื่อเพิ่มประสิทธิภาพการบริหารทางการเงิน และจะส่งผลให้ผลตอบแทนต่อหุ้นของผู้ถือหุ้น สูงขึ้นด้วย
28 มิ.ย. 2553

คณะกรรมการบริษัท สยามสหบริการ (SUSCO) มีมติให้บริษัทใช้เงินจำนวนไม่เกิน 30 ล้านบาท ในการซื้อหุ้นคืนจากตลาดหลักทรัพย์แห่งประเทศไทย เพื่อเพิ่มประสิทธิภาพการบริหารทางการเงิน และจะส่งผลให้ผลตอบแทนต่อหุ้นของผู้ถือหุ้น สูงขึ้นด้วย
ทั้งนี้บริษัทจะซื้อหุ้นคืนจำนวน  50 ล้านหุ้น มูลค่าที่ตราไว้หุ้นละ 1 บาท  คิดเป็น4.33% ของทุนเรียกชำระแล้ว ในราคาไม่เกินหุ้นละ 0.47 บาทต่อหุ้นโดยกำหนดจะซื้อหุ้นคืนตั้งแต่วันที่ 12 ก.ค.2553 ถึงวันที่ 11 ม.ค. 2554  และจะขายหุ้นออกมาตั้งแต่วันที่ 10 ก.ค. 2554 ถึงวันที่ 9 ก.ค. 2557    สำหรับฐานะการเงินของบริษัท  ณ วันที่ 31  มี.ค. 2553  มีกำไรสะสม  เท่ากับ 104.54 ล้านบาท   ส่วนหนี้สินที่ถึงกำหนดชำระภายใน 6 เดือน นับแต่วันที่จะซื้อหุ้นคืน  เท่ากับ   38.60 ล้านบาทและ จำนวนผู้ถือหุ้นสามัญรายย่อย ณ วันปิดสมุดทะเบียนล่าสุด เมื่อวันที่ 17 มี.ค.2553 เท่ากับ 68.63% ของทุนชำระแล้ว ก่อนหน้านี้บริษัทได้เปิดโครงการซื้อหุ้นคืนมาแล้วครั้งหนึ่ง และสิ้นสุดโครงการเมื่อวันที่ 1 ต.ค. 2551  แต่โครงการนี้ก็ไม่ได้ช่วยสนับสนุนให้ราคาหุ้น SUSCO  ปรับตัวขึ้น แต่ราคากลับทรงๆ แม้ธุรกิจพลังงานโดยรวมจะดีขึ้นตามราคาน้ำมันดิบในตลาดโลกก็ตาม  ล่าสุดราคาหุ้นซื้อขายที่ระดับ 0.52 บาท  บวก 0.03 บาท  หรือ 6.12%